钦定古今图书集成/明伦汇编/皇极典/第001卷 > 《白虎通》 > 《帝范序》唐·太宗
## 钦定古今图书集成/明伦汇编/皇极典/第001卷 > 《白虎通》 > 《帝范序》唐·太宗

朕闻“大德曰生，大宝曰位”，辨其上下，树其君臣，所以
抚育黎元，陶钧庶类。自非克明克哲，允文允武，皇天
眷命，历数在躬，安可以滥握灵图，叨临神器。是以翠
妫荐陶唐之德，元圭锡大禹之功。丹字呈祥，周开七
百之祚；素灵表瑞，汉启重华之基。由此观之，帝王之
业，非可以智竞，不可以力争者矣。昔隋季板荡，海内
分崩。先皇以神武之姿，当经纶之会，斩灵蛇而定王
业，启金镜而握天枢。然犹五岳含气，三光戢耀，豺狼
尚梗，风尘未定。余以弱冠之年，怀慷慨之志，思靖大
难，以济苍生。躬擐甲胄，亲当矢石，夕对以鱼丽之阵，
朝临以鹤翼之围。敌无大而不摧，兵无坚而不破，翦
长鲸而清四海，扫欃枪而廓八纮。既而承佑天潢，澄
清璇极，袭重光之永业，继宝箓之隆基，战战兢兢，若
临深而驭朽；日慎一日，冀善始而令终。汝以幼年，偏
锺慈爱，义方多阙，庭训有乖。擢自维城之居，属以少
阳之位，未辨君臣之礼节，不知稼穑之艰难。余每思
此为忧，未尝不废寝忘食。今自轩昊以降，迄于周隋，
经天纬地之君，纂业承基之主，兴亡治乱，其道焕然。
所以“披镜前踪，博采史籍，聚其要言，以为近诫”云尔。